VENDIM

Nr. 904, datë 24.12.2019
PËR PËRCAKTIMIN E RREGULLAVE, TË KATEGORIVE PRIORITARE, MASËS SË PËRFITIMIT, AUTORITETEVE PËRGJEGJËSE DHE PROCEDURAVE PËR VLERËSIMIN DHE PËRZGJEDHJEN E PËRFITUESVE NGA DISA PROGRAME TË PROCESIT TË RINDËRTIMIT
(Ndryshuar me vendimin nr. 51, datë 27.1.2021; nr. 592, datë 13.10.2021)
(I përditësuar)
Në mbështetje të nenit 100 të Kushtetutës dhe të pikës 7, të nenit 18, të aktit normativ nr. 9, datë 16.12.2019, të Këshillit të Ministrave, “Për përballimin e pasojave të fatkeqësisë natyrore”, me propozimin e ministrit të Financave dhe Ekonomisë dhe të ministrit të Drejtësisë, Këshilli i Ministrave

VENDOSI:
1. Ky vendim rregullon kushtet, kriteret, kategoritë prioritare, masën e përfitimit, procedurat dhe rregullat për vlerësimin e përzgjedhjen e përfituesve nga disa programe të procesit të rindërtimit, të parashikuara në nenin 18, të aktit normativ nr. 9, datë 16.12.2019, të Këshillit të Ministrave, “Për përballimin e pasojave të fatkeqësisë natyrore”. Termat e përdorur në këtë vendim kanë të njëjtin kuptim me atë të dhënë në aktin normativ nr. 9, datë 16.12.2019, të Këshillit të Ministrave.
2. Subjektet përfituese, sipas këtij vendimi, janë individët dhe familjet, që kanë humbur një ose më shumë anëtarë të familjes dhe/ose kanë pësuar dëme në banesat e tyre dhe kanë mbetur të pastrehë si pasojë e fatkeqësisë natyrore, në njësitë e vetëqeverisjes vendore ku është shpallur gjendja e fatkeqësisë natyrore, si dhe të gjitha subjektet e tjera sipas parashikimeve të aktit normativ nr. 9, datë 16.12.2019, të Këshillit të Ministrave, “Për përballimin e pasojave të fatkeqësisë natyrore”. 
3. Aplikimi për të përfituar nga programet e procesit të rindërtimit sipas parashikimeve të këtij vendimi bëhet me dy faza. Në fazën e parë aplikantët paraqesin kërkesën e tyre për të përfituar nga programet e procesit të rindërtimit. Në fazën e dytë të aplikimit përfshihen vetëm ata/o individë/familje që janë përzgjedhur për t’u trajtuar me njërin prej këtyre programeve.
4. Përfshirja në programet e rindërtimit bëhet nëpërmjet aplikimit në njësinë e vetëqeverisjes vendore ku individi/familja ka vendbanimin, sipas modelit dhënë në shtojcën A, që i bashkëlidhet këtij vendimi, dhe sipas deklarimit tip për vërtetësinë e të dhënave, dhënë në shtojcën B, që i bashkëlidhet këtij vendimi. 
5. Aplikimi paraqitet drejtpërdrejt në strukturën/at përgjegjëse të njësisë së vetëqeverisjes vendore ku është shpallur gjendja e fatkeqësisë natyrore ose në zyrën e qëndrimit me një ndalesë të njësisë së vetëqeverisjes vendore, në rast se ka një të tillë. Njësitë e vetëqeverisjes vendore mund të vendosin që këto kërkesa të paraqiten pranë njësive administrative ku individët kanë vendbanimin.
6. Aplikimet për përfitimin nga programet e rindërtimit duhet të jenë në formë të shkruar. Ato regjistrohen dhe përpunohen nga struktura/t përgjegjëse të njësive të vetëqeverisjes vendore në një sistem elektronik. 

7. Njësitë e vetëqeverisjes vendore ku është shpallur gjendja e fatkeqësisë natyrore krijojnë, administrojnë dhe përditësojnë bazën e të dhënave për individët dhe familjet që kanë humbur familjarë dhe/ose kanë mbetur të pastrehë si pasojë e fatkeqësisë natyrore, si dhe për plotësimin e nevojave të tyre nga programet e procesit të rindërtimit.

8. Kërkesat e plotësuara me të dhënat dhe dokumentacionin sipas parashikimit të këtij vendimi regjistrohen sipas rendit kronologjik në sistemin e posaçëm elektronik nga strukturat përgjegjëse. Regjistri i kërkesave përmban informacionin që mundëson përpunimin e të dhënave, si më poshtë vijon:
a) emrin, atësinë, mbiemrin;
b) numrin e kërkesës;

c) datën e dorëzimit/paraqitjes së aplikimit;

ç) objektin e kërkesës, përfshirë edhe preferencën e paraqitur për programin e rindërtimit;

d) adresën e kërkuesit;

dh) përbërjen familjare në momentin e aplikimit;

e) Aktin e konstatimit/aktekspertizën e thelluar, të lëshuar nga çdo person fizik ose juridik, subjekt i së drejtës tregtare, i pajisur me lejen, licencën ose autorizimin përkatës nga autoritetet shtetërore për vërtetimin e gjendjes së rrezikut për jetën dhe shëndetin, në të cilin vërtetohen dëmet që ka pësuar ndërtesa apo që është shpallur si e pabanueshme;
ë) dokumentin e pronësisë ose çdo akt për fitimin e pronësisë së banesës së dëmtuar.
9. Në qoftë se kërkesa e aplikantit ka pasaktësi dhe mangësi të të dhënave të kërkuara nga ky vendim, struktura përgjegjëse e njësisë së vetëqeverisjes vendore, brenda 7 (shtatë) ditëve nga dita e regjistrimit të kërkesës, i kërkon me shkrim aplikantit të korrigjojë pasaktësitë, duke përcaktuar edhe afatin e nevojshëm për plotësimin e tyre. Struktura përgjegjëse ose zyra e shërbimit me një ndalesë ofron ndihmë aktive për plotësimin e formularëve të aplikimit për përfitimin nga programet e procesit të rindërtimit për cilindo aplikues, duke u kujdesur që çdo individ/familje të marrë informacionin dhe ndihmën e nevojshme për këtë qëllim.
10. Çdo individi/familjeje, që paraqet kërkesën, në çdo rast, i lëshohet një vërtetim që konfirmon regjistrimin e kërkesës, objektin e saj, datën dhe listën e dokumenteve të bashkëlidhura, sipas formatit, dhënë në shtojcën C, që i bashkëlidhet këtij vendimi. 

11. Faza e dytë e aplikimit fillon në momentin e vënies në zbatim të programeve të procesit të rindërtimit. Bazuar në kërkesat specifike të çdo programi, njësia e vetëqeverisjes vendore ndjek procedurat, si më poshtë vijon:

a) miraton sistemin e pikëzimit;

b) klasifikon kërkesat për programet e procesit të rindërtimit, sipas sistemit të pikëzimit;

c) mbledh cilindo prej dokumenteve që vërteton statusin e familjeve të përmendura në pikën 8, të këtij vendimi, që e mbajnë organet publike në vend, duke përjashtuar aplikantin nga detyrimi për paraqitjen e tyre;

ç) bën verifikimin e dokumentacionit, sipas pikës 8, të këtij vendimi, brenda 5 (pesë) ditëve nga data e dorëzimit;

d) harton dhe miraton listën e përfituesve, mbështetur në listën e objekteve të vëna në dispozicion nga organi përgjegjës shtetëror;
dh)  njofton familjet që përfitojnë nga programet specifike të procesit të rindërtimit, si dhe ata/o që nuk kanë përfituar, brenda 5 (pesë) ditëve nga data e miratimit të listës së përfituesve nga këshilli i njësisë së vetëqeverisjes vendore. Kandidatët që nuk kanë fituar caktohen të përfitojnë nga një program tjetër i procesit të rindërtimit. 
12. Kriteret e përparësisë për renditjen e përfituesve janë:

a) familjet që kanë humbur familjarët nga fatkeqësia natyrore;

b) familjet njëprindërore që kanë në ngarkim fëmijë, ku përfshihen edhe vajzat nëna;

c) familjet që kanë në përbërje personat me aftësi të kufizuara;

ç) të moshuarit, që kanë mbushur moshën e pensionit;

d) familjet në skemën e ndihmës ekonomike;

dh) të rënët në krye të detyrës.

13. Struktura përgjegjëse u njofton aplikantëve jofitues edhe arsyet e kësaj vendimmarrjeje, si dhe të vendimit për përfitim nga një program tjetër i procesit të rindërtimit. Aplikantët jofitues mund të paraqesin ankesat e tyre pranë kryetarit të njësisë së vetëqeverisjes vendore ku është shpallur gjendja e fatkeqësisë natyrore, brenda 5 ditëve nga njoftimi.
14. Në fazën e dytë, dosja e çdo aplikanti duhet të përmbajë dokumentacionin që vërteton deklarimet e bëra në fazën e parë. Dokumentacioni i kërkuar sipas këtij vendimi, që mbajnë apo përgatisin organet publike në vend, sigurohet nga vetë struktura përgjegjëse e njësisë së vetëqeverisjes vendore, duke përjashtuar aplikantin nga detyrimi për paraqitjen e tyre, vetëm nëse aplikanti depoziton deklaratën e pëlqimit për mbledhjen e informacioneve/dokumenteve të lidhura me të, sipas formatit tip, dhënë në shtojcën Ç, që i bashkëlidhet këtij vendimi. 

15. Nëse aplikanti nuk e dorëzon apo refuzon të firmosë këtë deklaratë, struktura përgjegjëse shkarkohet nga detyrimi i mbledhjes së dokumentacionit dhe ky detyrim i kalon vetë aplikantit. Dokumentacioni i nevojshëm sigurohet me shpenzimet e njësisë së vetëqeverisjes vendore, e cila, nëse është e nevojshme, mund të lidhë marrëveshje me strukturat përkatëse, në funksion të lehtësimit të marrjes së dokumentacionit.
16. Për vlerësimin dhe përzgjedhjen e përfituesve nga programet e procesit të rindërtimit, në bazë të kritereve të përcaktuara në këtë vendim dhe listës së objekteve të vëna në dispozicion nga organi përgjegjës shtetëror, kryetari i njësisë së vetëqeverisjes vendore, ku është shpallur gjendja e fatkeqësisë natyrore, krijon një komision të posaçëm, i cili vlerëson kërkesat e subjekteve që përfitojnë nga programet e procesit të rindërtimit, në bazë të dokumentacionit përkatës dhe parashikimeve të këtij vendimi, si dhe harton listën e subjekteve që përfitojnë nga programet e procesit të rindërtimit.
17. Komisioni informon kryetarin e njësisë së vetëqeverisjes vendore në lidhje me listën e subjekteve që përfitojnë nga programet e procesit të rindërtimit, i cili lidh kontratën për kalimin e pronësisë së banesave te përfituesit, pas marrjes së miratimit të këshillit të njësisë së vetëqeverisjes vendore.
18. Organet e vetëqeverisjes vendore bëjnë publike, nëpërmjet mjeteve të informimit publik në faqet e tyre të internetit dhe shpalljes në vende të dukshme pranë institucionit të tyre:

a) kërkesat që duhen plotësuar për t’u trajtuar nga programet e procesit të rindërtimit;

b) personat përgjegjës me të cilët duhet kontaktuar për plotësimin dhe ndryshimin e të dhënave të formularit apo për çdo sqarim tjetër për plotësimin e tij;

c) dokumentacionin që kërkohet për verifikimin e të dhënave që deklaron subjekti i interesuar;

ç) procedurën që ndiqet nga njësia e vetëqeverisjes vendore për miratimin e përfituesve;

d) organin ankimor, të cilit duhet t’i drejtohet subjekti që nuk është përzgjedhur si fitues, si dhe afatet kohore.

19. Njësitë e vetëqeverisjes vendore marrin të gjitha masat e mundshme që informimi publik të jetë i aksesueshëm dhe i kuptueshëm për të gjithë individët.

20. Përfituesit nuk mund të përfitojnë në të njëjtën kohë nga më shumë se një program i procesit të rindërtimit, përveç rasteve kur parashikohet ndryshe në aktin normativ që rregullon përballimin e pasojave të fatkeqësisë natyrore. Subjektet përfituese nga programet e procesit të rindërtimit trajtohen dhe përfitojnë, si më poshtë vijon:

20.1. Familjet, që kanë humbur banesat si pasojë e shembjeve të ndërtesave (pallateve), përfitojnë nga programi i zhvillimit të zonave të reja ose programi i rindërtimit të godinave në të njëjtin truall ose programi i fondit të banesave. Struktura e njësisë së banimit (apartament), që i kalohet në pronësi përfituesve në ndërtesat e reja, llogaritet sipas tabelës A, që i bashkëlidhet këtij vendimi dhe është pjesë përbërëse e tij. Strukturë njësie në kuptim të kësaj pike është sipërfaqja e shkelshme e banesës në numër dhomash, kuzhinë, korridor, banjë e ambiente ndihmëse.
20.2. Familjet në qytet, që kanë humbur shtëpitë individuale si pasojë e shembjes, përfitojnë nga programi i zhvillimit të zonave të reja ose programi i granteve të rindërtimit ose programi i fondit të banesave. 
a) Sipërfaqja e banesës që i kalohet në pronësi përfituesve, në ndërtesat e realizuara në kuadër të programit të zhvillimit të zonave të reja ose në banesat e programit të fondit të banesave, llogaritet sipas tabelës A, që i bashkëlidhet këtij vendimi dhe është pjesë përbërëse e tij. Përfituesit ruajnë të drejtën e pronësisë për truallin e shtëpisë individuale, përveç rastit kur për nevoja të zhvillimit të programeve të rindërtimit prona truall shpronësohet ose kompensohet sipas parashikimeve të aktit normativ nr. 9, datë 16.12.2019, të Këshillit të Ministrave, “Për përballimin e pasojave të fatkeqësisë natyrore”.
b) Kur zona e re për zhvillim do të realizohet me shtëpi banimi individuale, familjet përfitojnë në pronësi shtëpi individuale banimi me sipërfaqe ndërtimi që llogariten sipas tabelës B, që i bashkëlidhet këtij vendimi dhe është pjesë përbërëse e tij. Në këto raste, përfituesit ruajnë të drejtën e pronësisë për sipërfaqen e truallit që rezulton si diferencë e truallit të shtëpisë individuale të shembur me truallin e shtëpisë individuale banimi të re që përfitojnë, nëse ka, përveç rastit kur, për nevoja të zhvillimit të programeve të rindërtimit, kjo sipërfaqe trualli shpronësohet ose kompensohet sipas parashikimeve të aktit normativ nr. 9, datë 16.12.2019, të Këshillit të Ministrave, “Për përballimin e pasojave të fatkeqësisë natyrore”. Në kontratën përkatëse të kalimit të pronësisë për shtëpinë individuale të re sipas kësaj pike, parashikohet dhe heqja dorë e përfituesit nga e drejta e pronësisë në favor të shtetit prej sipërfaqes së truallit të shtëpisë individuale të shembur, e barabartë me truallin e shtëpisë së re individuale.
c) Kur njësitë e vetëqeverisjes vendore ose autoritetet shtetërore përgjegjëse vendosin që të trajtojnë përfituesin me grant për rindërtimin e shtëpisë individuale zbatojnë kushtet dhe rregullat sipas parashikimeve të aktit normativ nr. 9, datë 16.12.2019, të Këshillit të Ministrave, “Për përballimin e pasojave të fatkeqësisë natyrore”.
20.3 Familjet në fshat, që kanë humbur shtëpitë individuale jashtë ose brenda zonës së urbanizuar të territorit rural, si pasojë e shembjes, përfitojnë nga programi i zhvillimit të zonave të reja ose programi i granteve të rindërtimit. Rregullat e përfitimit që parashikohen në këtë vendim në pikën 20.2, zbatohen njësoj, për aq sa është e mundur, dhe për përfituesit që përcaktohen në këtë pikë.
20.4 Familjet që kanë dëmtime në banesa ose shtëpi individuale nga fatkeqësia natyrore, të cilat nuk kanë nevojë të rindërtohen nga e para, trajtohen me grante rikonstruksioni sipas parashikimeve të aktit normativ nr. 9, datë 16.12.2019, të Këshillit të ministrave, “Për përballimin e pasojave të fatkeqësisë natyrore”.

20.5 Shoqëritë tregtare, të vogla e të mesme, vendet e kryerjes së aktivitetit të të cilave janë dëmtuar dhe/ose zhvendosur për shkak të fatkeqësisë natyrore, vërtetuar me dokumente zyrtare, me qëllim rikonstruksionin e shpejtë ose sigurimin e mjediseve të përshtatshme për kryerjen e veprimtarisë nga punëmarrësit përfitojnë mbështetje ekonomike sipas parashikimeve të aktit normativ nr. 9, datë 16.12.2019, të Këshillit të Ministrave, “Për përballimin e pasojave të fatkeqësisë natyrore”.
20.6 Përparësi në hedhjen e shortit me qëllim akomodim në objektet e reja kanë:

a) përfituesit e renditur sipas parashikimeve të pikës 12, të këtij vendimi;   

b) pronarët e njësive të banimit të objekteve të shembura, në trojet e të cilave janë ndërtuar objektet e reja; 

c) përfituesit, të cilët kanë lidhur marrëveshjen paraprake për kalimin e së drejtës së pronësisë, sipas pikës 23, të këtij vendimi.

20.7 Kur nuk mund të rindërtohen në të njëjtin truall, përfituesit akomodohen në zonat e reja për zhvillim.

20.8 Përfituesit e objekteve të reja akomodohen në zonat e reja për zhvillim më të afërta me objektin e dëmtuar nga fatkeqësia natyrore, nëse struktura e objektit të ndërtuar nuk lejon akomodimin e tyre për shkak të akomodimit të kategorive prioritare, përbërjes familjare dhe strukturës së banesës takuese, sipas tabelave të përcaktuara në këtë vendim.
20.9 Përfituesit akomodohen në njësitë e banimit, në objektet e reja, sipas një shorteu publik dhe të hapur bazuar në: 

a)  realizimin e një procesi transparent, mosdiskriminues, të aksesueshëm dhe të kuptueshëm për përfituesit; 

b)  njoftimin e të gjithë përfituesve të shpallur me vendim të Këshillit Bashkiak të NJVV-së. 

20.10 Shorti konsiston në një përzgjedhje rastësore dhe realizohet në mënyrë transparente nga njësia e vetëqeverisjes vendore, duke marrë të gjitha masat përkatëse për njoftimin dhe pjesëmarrjen e përfituesve në procesin e shorteut publik. Përzgjedhja me short e njësive të banimit në objektet e reja realizohet në mënyrë elektronike nga njësitë e vetëqeverisjes vendore dhe, kur kjo nuk është e mundur, shorti zhvillohet në mënyrë manuale.
20.11 Njoftimi i përgjithshëm për shorteun publik duhet të jetë i kuptueshëm dhe i aksesueshëm nga të gjithë dhe bëhet 15 (pesëmbëdhjetë ditë) përpara datës së hedhjes së shorteut nëpërmjet lajmërimeve publike, të cilat afishohen në ambientet e njësisë së vetëqeverisjes vendore, në mediat audiovizive kombëtare, rajonale ose lokale, si dhe me botimin në gazeta lokale ose në dy gazetat më të lexuara në nivel kombëtar. Njoftimi duhet të përmbajë listën e përfituesve dhe vendndodhjen/zonën e objektit. 

20.12 Krahas njoftimit të përgjithshëm për hedhjen e shortit, bëhet edhe thirrja, nëpërmjet njoftimit të çdo përfituesi, pjesë e shortit publik për pjesëmarrje në  këtë shorte, e cila duhet të përmbajë:

a) njësinë e vetëqeverisjes vendore që e ka nxjerrë;

b) emrin, mbiemrin e personit të thirrur, përfitues nga programi i rindërtimit; 

c) përbërjen familjare dhe strukturën e banesës takuese, sipas përcaktimeve të këtij vendimi; 

ç) vendndodhjen/zonën ku është/janë ndërtuar objekti/objektet ose zona sipas marrëveshjes paraprake për kalimin e së drejtës së pronësisë;
d) vendin dhe datën e organizimit të shorteut publik;

dh) si dhe pasojat në rast se personi i thirrur nuk paraqitet në shorte. 

20.13 Njoftimi shkresor nëpërmjet letërthirrjes bëhet nëpërmjet dorëzimit nga nëpunësi i njësisë vendore ose shërbimi postar. Në çdo rast në lidhje me njoftimin e përfituesit mbahen në konsideratë, për aq sa është e mundur, dispozitat e ligjit nr. 44/2015, “Kodi i Procedurave Administrative i Republikës së Shqipërisë”.
 20.14 Rregulla të hollësishme për mënyrën e zhvillimit të procesit të shorteut publik dhe të hapur miratohen me vendim të këshillave bashkiakë të njësive të vetëqeverisjes vendore.

21. Njësitë e vetëqeverisjes vendore marrin masa që subjektet, të cilat nuk përfitojnë nga një program i caktuar, të kenë mundësi për të kaluar në një program tjetër të procesit të rindërtimit.

22. Kushtet dhe rregullat që parashikohen në këtë vendim zbatohen dhe nga Enti Kombëtar i Banesave ose autoriteti përgjegjës shtetëror në rastet kur me kërkesë të Komisionit Shtetëror të Rindërtimit dhe/ose me vendim të Këshillit të Ministrave ngarkohet me detyra në zbatim të aktit normativ nr. 9, datë 16.12.2019, të Këshillit të Ministrave, “Për përballimin e pasojave të fatkeqësisë natyrore”.
23. Marrëveshja paraprake dhe kontrata për kalimin e banesave/shtëpive individuale në pronësi të subjekteve përfituese të programeve të rindërtimit dhe/ose atyre në funksion të procesit të rindërtimit duhet të përmbajnë, të paktën, parashikimet e modeleve tip, që i bashkëlidhen këtij vendimi dhe janë pjesë përbërëse të tij. Kontrata duhet të shoqërohet me deklaratën noteriale të heqjes dorë, nga subjektet përfituese, nga çdo pretendim mbi të drejtat e pronësisë për banesën apo shtëpinë individuale të mëparshme, përveç rasteve kur parashikohet ndryshe në këtë vendim ose në aktin normativ nr. 9, datë 16.12.2019, të Këshillit të Ministrave, “Për përballimin e pasojave të fatkeqësisë natyrore”, të miratuar me ligjin nr. 97/2019, si kusht për përfitimin nga programet e procesit të rindërtimit. Regjistrimi i akteve kryhet nga Agjencia Shtetërore e Kadastrës, në emër të përfituesit.
24. Njësia e vetëqeverisjes vendore, autoritetet shtetërore ose Enti Kombëtar i Banesave mund të miratojnë përfitimin e subjekteve nga një program i procesit të rindërtimit dhe për ato subjekte që nuk janë banorë të territorit të njësisë së vetëqeverisjes vendore që merr në shqyrtim aplikimin ose që nuk janë banorë të njësisë së vetëqeverisjes vendore ku ndodhet prona/banesa që përfitohet, me kusht që të rezultojnë subjekte që përmbushin kriteret për përfitim në territorin e një njësie tjetër të vetëqeverisjes vendore ku është shpallur gjendja e fatkeqësisë natyrore dhe bazuar mbi një kërkesë të Komisionit Shtetëror të Rindërtimit, për arsye të mungesës së mundësive për strehim në njësinë e vetëqeverisjes vendore ku ka vendbanimin subjekti. Në këtë rast subjekti përmbush detyrimet për aplikim sipas parashikimeve të këtij vendimi, pranë njësisë së vetëqeverisjes vendore ku ndodhet prona/banesa që përfiton. Parashikimet e kësaj pike zbatohen edhe në rastet kur përfituesit mund të përfitojnë në pronësi banesa më të mëdha se sipërfaqja që u takon sipas parashikimeve të këtij vendimi, në rastet kur subjektet përfituese kanë humbur familjarë të tyre nga fatkeqësia natyrore. 
25. Ngarkohen Ministria e Financave dhe Ekonomisë, ministri i Shtetit për Rindërtimin, Enti Kombëtar i Banesave , Agjencia Shtetërore e Kadastrës  dhe njësitë e vetëqeverisjes vendore ku është shpallur gjendja e fatkeqësisë natyrore për zbatimin e këtij vendimi.

Ky vendim hyn në fuqi pas botimit në Fletoren Zyrtare.

KRYEMINISTËR 
Edi Rama
Tabelë A
	Përbërja familjare
	Struktura e apartamentit
	Sipërfaqja në metër katrorë (m2)

	Deri në 2 anëtarë
	1+1
	45 m2 deri në 60 m2

	2 deri në 4 anëtarë
	2+1
	75 m2 deri në 80 m2

	5 e më shumë anëtarë
	3+1
	90 m2 deri në 100 m2


Tabelë B
	Përbërja familjare
	Sipërfaqja në metër katrorë (m2)

	Deri në 2 anëtarë
	60 m2 deri në 70 m2

	2 deri në 4 anëtarë
	70 m2 deri në 80 m2

	5 e më shumë anëtarë
	Jo më pak se 90 m2

	
	


SHTOJCË A
KËRKESË

PËR T’U TRAJTUAR NGA PROGRAMET E PROCESIT TË RINDËRTIMIT, BAZUAR NË AKTIN NORMATIV NR. 9, DATË 16.12.2019, TË KËSHILLIT TË MINISTRAVE “PËR PËRBALLIMIN E PASOJAVE TË FATKEQËSISË NATYRORE”

FAZA E PARË E APLIKIMIT

Mbiemri………….emri………..datëlindja……………………
Qyteti……………Njësia administrative………………… Rruga………………………

Pall……………..shk………………..ap……………. (Në rastin e një banese private) nr…..tel…………
I. GJENDJA FAMILJARE

	MBIEMRI
	EMRI
	DATËLINDJA dita/muaji/viti (00/00/0000)
	(1) SEKSI
	(2) GJENDJA CIVILE
	Nr. I 
DOKUMENTIT TË IDENTIFIKIMIT
	(3) FAMILJARËT
	(4) PUNËSIMI

	
	
	
	
	
	
	
	

	
	
	
	
	
	
	
	

	
	
	
	
	
	
	
	

	
	
	
	
	
	
	
	

	
	
	
	
	
	
	
	

	
	
	
	
	
	
	
	

	
	
	
	
	
	
	
	

	
	
	
	
	
	
	
	


Në tabelë hidhen kodet, si më poshtë vijon:

	1. SEKSI
	2. GJENDJA CIVILE


	3. FAMILJARËT
	4. PUNËSIMI



	Mashkull (M)
	Beqar/e
	1 Aplikanti
	00
	Punësuar në shtet
	01

	Femër (F)
	i/e martuar
	2 Nëna/babai
	01
	Punësuar në privat
	02

	Nuk
	i/e ve
	3 Bashkëshorti/ja
	02
	I/e vetëpunësuar
	03

	përgjigjem (N)
	i/e divorcuar
	4 I biri/e bija
	04
	Punësim i rastit
	04

	
	
	Gjysh/e
	05
	I përfshirë në programin e ndihmës ekonomike
	05

	
	
	Nip/mbesë
	06
	I përfshirë në programin e pagesës së papunësisë
	06

	
	
	Vjehrri/a
	07
	Të tjerë
	07

	
	
	Dhëndri/nusja
	08
	
	

	
	
	Vëllai/motra
	09
	
	

	
	
	Kunati/a
	10
	
	

	
	
	Të tjerë
	11
	
	


II.
KUSHTET PËR TË PËRFITUAR NGA PROGRAMET E PROCESIT TË RINDËRTIMIT

Po 
Jo

______

2.1 Banoj në banesë rrezik shembjeje

2.2 Kam mbetur i pastrehë si rezultat i fatkeqësive natyrore
III. KUSHTET FAMILJARE

3.1 Familje që ka humbur familjarët nga fatkeqësia natyrore;

3.2. Familje njëprindërore që ka në ngarkim fëmijë, ku përfshihen edhe vajzat nëna; 

3.3. Familje që ka në përbërje personat me aftësi të kufizuara; 

3.4.  Pensionist; 

3.5. Familje në skemën e ndihmës ekonomike; 

3.6.  Familje me të rënë në krye të detyrës;

3.7…………………………
3.8…………………………
3.9. ………………………..
IV.
FORMA E TRAJTIMIT SIPAS NJËRIT PREJ PROGRAMEVE TË PROCESIT TË RINDËRTIMIT

Unë dhe familja ime kërkojmë të trajtohemi nga programi i procesit të rindërtimit:
1. Programi i zhvillimit të objekteve të reja 

2. Programi i krijimit të fondit të banesave 

3. Programi i granteve të rindërtimit

IV. BANESA NË PRONËSI
	Lloji i banesës (apartament/shtëpi individuale)
	Adresa
	Zona kadastrale
	Numër pasurie

	
	
	
	

	
	
	
	

	
	
	
	


SHTOJCË B
DEKLARATË E VËRTETËSISË SË INFORMACIONIT PARAPRAK

DEKLARATË

Nën përgjegjësinë time personale, deklaroj sa më poshtë:

1. I gjithë informacioni i dhënë në formularin KËRKESË PËR T’U TRAJTUAR NGA PROGRAMET E PROCESIT TË RINDËRTIMIT është i vërtetë.

2. Pranoj që, në rast se përzgjidhem për t’u trajtuar nga programet e procesit të rindërtimit, të bëhet verifikimi i të gjithë informacionit të dhënë.

3. Jam në dijeni se, për çdo informacion të rremë, mua dhe anëtarëve të familjes sime u hiqet e drejta për të përfituar nga programet e procesit të rindërtimit.

4. Jam në dijeni se, nëse përzgjidhem për t’u trajtuar nga programet e procesit të rindërtimit, struktura përgjegjëse në bashki, bazuar në të dhënat mbi të ardhurat familjare, mund të më ofrojë një program tjetër të procesit të rindërtimit nga ajo që kam kërkuar në kreun IV të këtij formulari.

Nënshkruar në
, më


Deklaruesi: (Emër/mbiemër/firmë)___________________________ ____________________________
SHTOJCË C
VËRTETIM QË KONFIRMON REGJISTRIMIN E KËRKESËS, OBJEKTIN E SAJ, DATËN DHE LISTËN E DOKUMENTEVE TË BASHKËLIDHURA

Vërtetim regjistrimi kërkese (NJËSIA E VETËQEVERISJES VENDORE KU ËSHTË SHPALLUR GJENDJA E FATKEQËSISË NATYRORE)

Nr……. prot……, më ____/______202....

Lënda: Vërtetim regjistrimi kërkese për t’u trajtuar nga programet e procesit të rindërtimit.

Drejtuar: Z./znj……………
(adresa)

I nderuar Z./znj………………………,

Vërtetojmë se ju keni paraqitur kërkesën me nr. ……….protokolli, datë………, e cila është regjistruar pa të meta pranë …………………… (njësia e vetëqeverisjes vendore ku është shpallur gjendja e fatkeqësisë natyrore), me anë të së cilës paraqisni preferencën tuaj për t’u trajtuar nga programet e procesit të rindërtimit.

Kërkesa juaj është regjistruar me nr.
në regjistrin elektronik të sistemit të pikëzimit. Bashkëlidhur kësaj

kërkese janë depozituar edhe dokumentet, si më vijon:

	
	Titulli i dokumentit
	Nr. i faqeve

	
	
	

	
	
	

	
	
	

	
	
	


Duke ju falënderuar për bashkëpunimin,

_________________________________________________________________________________________________

(emri i punonjësit, firma)

SHTOJCË Ç
DEKLARATË PËR DHËNIEN E PËLQIMIT PËR LEJEN PËR MARRJEN E DOKUMENTACIONIT PËR FAZËN E DYTË TË APLIKIMIT

DEKLARATË

PËR DHËNIEN E PËLQIMIT PËR MBLEDHJEN E TË DHËNAVE, AKSESIN PËR NJOHJEN DHE ADMINISTRIMIN E TË DHËNAVE PERSONALE

Unë ___________, i biri i/e bija e________________ dhe i/e _________________, lindur më____________, në__________, dhe banues/banuese në____________, me shtetësi___________, me numër identifikimi__________, me vullnetin tim të lirë,

DEKLAROJ SE:

Mbështetur dhe në zbatim të:

- vendimit nr. ______________, datë________________, të Këshillit të Ministrave, “Përcaktimin e rregullave, kategorive prioritare, masën e përfitimit,   autoriteteve përgjegjëse dhe procedurave për vlerësimin e përzgjedhjen e përfituesve nga disa programe të procesit të rindërtimit” ;

- aktit normativ nr. 9, datë 16.12.2019, të Këshillit të Ministrave “Për përballimin e pasojave të fatkeqësisë natyrore”;

- ligjit nr. 9887, datë 10.3.2008, “Për mbrojtjen e të dhënave personale”, të ndryshuar.

	
	Deklarimi
	Firma

(në kutinë që aplikanti dëshiron të plotësojë)

	
	- Jap pëlqimin që të mblidhen të dhënat e nevojshme, sipas parashikimeve të

pikës ____, të vendimit nr.
, datë
, të Këshillit të Ministrave.

- Jap pëlqimin që të mblidhen të dhëna dhe të kryhen procedurat e verifikimit të këtyre të dhënave.

- Jam dakord që të dhënat e mia personale të mbledhura në referim të pikës ___, të

vendimit nr. , datë
, të Këshillit të Ministrave, të trajtohen nga njësitë e vetëqeverisjes vendore ku është shpallur gjendja e fatkeqësisë natyrore, për trajtimin e kërkesës sime për t’u trajtuar me programet e procesit të rindërtimit, të parashikuara në aktin normativ nr. 9, datë 16.12.2019, të Këshillit të Ministrave “Për përballimin e pasojave të fatkeqësisë natyrore”. 
	

	
	- Nuk jap pëlqimin që të mblidhen të dhënat e nevojshme, sipas parashikimeve të

pikës ____, të vendimit nr.
, datë
, të Këshillit të Ministrave.
- Nuk jap pëlqimin që të mblidhen të dhëna dhe të kryhen procedurat e verifikimit të këtyre të dhënave.

- Nuk jam dakord që të dhënat e mia personale të mbledhura, në referim të pikës _____, të vendimit nr.
, datë
, të Këshillit të Ministrave, të trajtohen nga njësitë e vetëqeverisjes vendore ku është shpallur gjendja e fatkeqësisë natyrore, për trajtimin e kërkesës sime për t’u trajtuar me programet e procesit të rindërtimit, të parashikuara në Aktin normativ nr. 9, datë 16.12.2019, të Këshillit të Ministrave, “Për përballimin e pasojave të fatkeqësisë natyrore”.
	


_______, më______._______2020

DEKLARUESI

(
)

KONTRATË PËR KALIMIN E SË DREJTËS SË PRONËSISË

(MODEL TIP)

Në Tiranë, sot më datë ____._____._________ përpara meje noterit publik ______________,   anëtar  i Dhomës Kombëtare të Noterëve, Tiranë, me NIPT: ___________ dhe licencë profesionale nr. ________, me seli në adresën: rruga “__________________”, Tiranë,  u paraqiten personalisht palët si me poshtë:

_________________ me seli në adresën______________,  përfaqësuar nga _________________ në vijim referuar si ____________________; (subjekti që ka të drejtën e pronësisë)

dhe 

Z. __________, atësia ______, i datëlindjes _______, lindur në_________ dhe banuese në _____, mbajtës i dokumentit të identifikimit ID me numër personal ________, madhore dhe me zotësi të plotë juridike për të vepruar, në vijim referuar si ______________;  (subjekti përfitues)

Baza ligjore: nenet _____ e vijues të ligji nr. 7850, “Kodi Civil i Republikës së Shqipërisë”, ligj nr. 139/2015, “Për vetëqeverisjen vendore”, i ndryshuar; ligji nr. 7850, datë 29.7.1994, “Për Kodin Civil në Republikën e Shqipërisë, i ndryshuar, akti normativ nr. 6, datë 16.12.2019, “Për përballimin e pasojave të fatkeqësive natyrore”.
Duke qenë se ekzistojnë këto kushte paraprake:

(Të plotësohen rast pas rasti) 

Palët bien dakord të lidhin këtë kontratë _____ “Kontrata”, si më poshtë vijon:

Neni 1

Objekti dhe qëllimi i kontratës
1.1 Objekti i kësaj kontrate është kalimi pa kundërshpërblim të pasurisë së paluajtshme të llojit apartament/banesë e ndodhur në rr. _______, me sipërfaqe totale prej ______ m2  (_____ metra katror), që ndodhet në zonën kadastrale ____, me nr. pasurie _____, volumi ____, faqe _____, regjistruar në Agjencinë Shtetërore të Kadastrës (në  vijim referuar si “Pasuria”), përshkruar sipas vërtetimit për certifikatë pronësie dhe kartelës së pasurisë së paluajtshme bashkëngjitur kësaj kontrate. Banesa/apartamenti dhurohet së bashku me mobiliet dhe pajisjet e listuar në aneksin nr. ___, bashkëlidhur dhe pjesë përbërëse e kësaj kontrate.

1.2 Kalimi i pronësisë bëhet sipas kushteve dhe termave të kësaj kontrate.

Neni 2

Kalimi i titullit të pronësisë

2.1 Palët kanë rënë dakord që me nënshkrimin e kësaj kontrate dhe regjistrimin e saj në Agjencinë Shtetërore të Kadastrës, ____________ do të fitojë pronësinë mbi pasurinë objekt të kësaj kontrate. 

2.2 ___________ do të marrë në dorëzim pasurinë në gjendjen në të cilën ndodhet, me çelësa në dorë, të gatshme për përdorim dhe banim.  

2.3 ____________ do të kryejë procedurat e kalimit të pronësisë të banesës te përfituesit, sipas parashikimeve të këtij neni, nëpërmjet nënshkrimit të kësaj kontratës, si dhe merr përsipër të mbulojë të gjitha detyrimet dhe kostot në lidhje me shpenzimet noteriale dhe regjistrimin e kësaj kontrate pranë Agjencisë Shtetërore të Kadastrës brenda 30 ditëve nga data e nënshkrimit të saj.
Neni 3

Deklarime dhe garanci të palëve

3.1 _________ i deklaron dhe garanton pranuesin e dhurimit për secilën prej çështjeve të mëposhtme:

i. është pronar i ligjshëm i pasurisë objekt i kësaj kontrate.

ii. nuk ekziston asnjë proces gjyqësor, padi, hetim, konflikt apo procedurë gjyqësore ose administrative dhe/ose nuk kërcënohet nga fillimi i ndonjë procedure ligjore apo administrative kundër tij që  lidhet apo mund të cenojë pasurinë objekt të kësaj kontrate, për çfarëdolloj shkaku qoftë;
iii. nuk ka vendosur asnjë hipotekë, barrë apo nuk ka krijuar asnjë peng, barrë siguruese, detyrime, kufizime, të drejtë zgjedhje, të drejtë parablerje apo ndonjë interes tjetër apo ndonjë mjet tjetër garantues mbi pasurinë objekt të kësaj kontrate;
iv. deklaron dhe siguron se ka autoritetin dhe miratimet/vendimet e duhura për të nënshkruar, ekzekutuar dhe përmbushur dispozitat e kësaj kontrate.

3.2 (Subjekti përfitues) ka nënshkruar deklaratën noteriale për heqje dore sipas parashikimeve te vendimit nr...., të Këshillit të Ministrave, datë......., dhe i bashkëngjitet kësaj kontrate.

3.3 (Subjekti përfitues) deklaron dhe garanton (subjektin që kalon të drejtën e pronësisë) se pranon kushtet dhe kalimin në pronësi të pronës më sipër.

3.4 Kjo kontratë përbën një detyrim ligjor, të vlefshëm dhe të ekzekutueshëm për palët dhe trashëgimtarët e tyre. 

3.5 Bashkëlidhur kësaj kontrate do të dorëzohen kopja e certifikatës së pronësisë, kopjet e kartelës, hartave treguese dhe kartat e identitetit.
Neni 4

Legjislacioni i zbatueshëm dhe zgjidhja e mosmarrëveshjeve

4.1 Kjo kontratë rregullohet nga legjislacioni shqiptar në fuqi.

4.2 Të gjitha mosmarrëveshjet që mund të shfaqen, direkt ose indirekt, midis palëve kontraktuese në lidhje me interpretimin, ekzekutimin, zgjidhjen apo vlefshmërinë e kësaj aktmarrëveshje, palët paraprakisht duhet të diskutojnë për zgjidhjen e tyre me mirëkuptim. Nëse nuk arrihet një marrëveshje për zgjidhjen e mosmarrëveshjeve, kompetente është Gjykata e Rrethit Gjyqësor Tiranë.

Unë, noterja, pas leximit të kësaj akt marrëveshje të përgatitur në 4 (katër) kopje në shqip, me zë të lartë Palëve, dhe pasi u sigurova se Palët e gjejnë atë në përputhje me vullnetin e tyre të lirë Unë vërtetoj nënshkrimet e tyre sipas ligjit shqiptar.  

Subjekti përfitues



(Subjekti që kalon të drejtat e pronësisë)

_____________________


_____________________________________

NOTER

SHTOJCA “D”

(shtuar me vendimin nr. 51, datë 27.1.2021)

MARRËVESHJE PARAPRAKE PËR KALIMIN E SË DREJTËS

 SË PRONËSISË (MODEL TIP)

Në ________, sot, më datë ​​​​​​____._____._________, përpara meje noterit publik ________________________, anëtar i Dhomës Kombëtare të Noterëve, Tiranë, me NIPT: ______________ dhe licencë profesionale nr. __________________, me seli në adresën: rruga “ _________________”, ____________, u paraqitën personalisht palët, si me poshtë:

_______________________, me seli në adresën _______________, përfaqësuar nga _____________________, në vijim, referuar si _______________________ (subjekti që ka të drejtën e pronësisë, pala e parë)

dhe
z./znj.____________ , atësia ________, i/e datëlindjes ______________, lindur në __________, dhe banues/e në __________________, mbajtës/e i/e dokumentit të identifikimit ID me numër personal ____________________, madhor/e dhe me zotësi të plotë juridike për të vepruar, në vijim, referuar si ____________________ (subjekti përfitues, pala e dytë).
Baza ligjore: nenet 162, 163 e vijues të ligjit nr. 7850, “Kodi Civil i Republikës së Shqipërisë”; ligji nr. 139/2015, “Për vetëqeverisjen vendore”, i ndryshuar; ligji nr. 7850, datë 29.7.1994, “Për Kodin Civil në Republikën e Shqipërisë”, i ndryshuar; akti normativ nr. 9, datë 16.12.2019, “Për përballimin e pasojave të fatkeqësive natyrore”.

Meqenëse ekzistojnë këto kushte paraprake:
(Të plotësohen rast pas rasti)
palët bien dakord të lidhin këtë marrëveshje “Marrëveshja”, si më poshtë vijon:

Neni 1

Objekti dhe qëllimi i marrëveshjes

Objekt i kësaj marrëveshjeje është kalimi i të drejtave të pronësisë, pa kundërshpërblim, të pasurisë së paluajtshme, të llojit njësi individuale banimi/njësi banimi në ndërtesa (pallat) (në vijim referuar si “pasuria”), e cila do të ndërtohet në truallin ekzistues/në zonat e reja për zhvillim të detyruar, nga pala e parë, në favor të palës së dytë.
Zona ku do të ndërtohet pasuria do të jetë në njësinë administrative nr. _________, zona e _______________, sipas vendimit nr._______, datë__________, të Këshillit të Ministrave, “_________________________________________________________”.

Struktura e njësisë së banimit, që do të kalohet në pronësi të palës së dytë, do të llogaritet sipas legjislacionit në fuqi.

Neni 2

Kalimi i titullit të pronësisë

2.1 Kjo marrëveshje nuk përbën aktin përfundimtar të fitimit të pronësisë.
Palët kanë rënë dakord që transferimi i titullit të pronësisë, për pronën objekt të kësaj marrëveshjeje, si dhe regjistrimi i titullit të pronësisë nga pala e parë, në favor dhe në emër të palës së dytë, do të realizohet me nënshkrimin e kontratës përfundimtare të kalimit të pronësisë, e cila do të lidhet nëpërmjet palëve me akt publik, dhe do të regjistrohet sipas rregullave pranë Agjencisë Shtetërore të Kadastrës, vetëm pas nënshkrimit të të gjitha dokumenteve të nevojshme dhe plotësimit të kushteve të mëposhtme.
2.2 Pala e parë merr përsipër të mbulojë të gjitha detyrimet dhe kostot, në lidhje me shpenzimet noteriale dhe regjistrimin e kësaj marrëveshjeje pranë Agjencisë Shtetërore të Kadastrës, brenda 30 ditëve nga data e nënshkrimit të saj.
Neni 3

Deklarime dhe garanci të palëve

3.1 Pala e parë, deklaron dhe garanton palën e dytë për secilën prej çështjeve të mëposhtme:

i) merr përsipër që ndërtimin e pasurisë ta kryejë në përputhje me parimet e rindërtimit, sipas kushteve dhe teknikave që parandalojnë rreziqet e fatkeqësive natyrore në të ardhmen, bazuar në konceptin “rindërto më mirë”;

ii) merr përsipër të dorëzojë pasurinë, sipas parimit “me çelësa në dorë”, të gatshme për banim;

iii) do të përmbushë detyrimet dhe do të plotësojë kushtet e parashikuara në këtë marrëveshje;

iv) për aq kohë sa kjo marrëveshje do të jetë në fuqi, pasuria, objekt i kësaj marrëveshjeje, nuk mund t’i premtohet, t’i jepet në përdorim apo t’i shitet një pale të tretë;

v) pala e parë deklaron dhe siguron se ka autoritetin dhe miratimet e duhura për të nënshkruar, zbatuar dhe përmbushur dispozitat e kësaj marrëveshjeje;

vi) pala e parë merr përsipër dhe garanton palën e dytë se, përgjatë gjithë kohëzgjatjes që do të duhet për dorëzimin e pasurisë, sipas parimit “me çelësa në dorë”, do t’i sigurojë subvencionin e pagesës së qirasë deri në momentin që kësaj pale t’i kalojë e drejta e pronësisë së pasurisë, në bazë të vlerave dhe kushteve të miratuara, në përputhje me aktet ligjore dhe nënligjore në fuqi.
3.2 Pala e dytë deklaron dhe garanton palën e parë për secilën prej çështjeve të mëposhtme:

i) pala e dytë pranon kushtet në këtë marrëveshje dhe është plotësisht dakord që, në momentin e duhur dhe pas plotësimit të kushteve të vendosura sipas legjislacionit në fuqi, të nënshkruajë kontratën përfundimtare të kalimit të pronësisë së pasurisë, objekt i kësaj marrëveshjeje;

ii) kjo marrëveshje përbën një detyrim ligjor, të vlefshëm dhe të ekzekutueshëm për palën e dytë, e cila i ka të gjitha kompetencat të lidhë këtë marrëveshje dhe të përmbushë detyrimet që rrjedhin prej saj;

iii) pala e dytë do të nënshkruajë deklaratën noteriale për heqje dorë, sipas parashikimeve të legjislacionit në fuqi.

3.3 Nëse pala e dytë nuk plotëson të gjitha kushtet e vendosura në legjislacionin në fuqi, atëherë kjo marrëveshje nuk do të ketë fuqi ligjore dhe pala e parë zhvishet nga të gjitha detyrimet e ngarkuara në këtë aktmarrëveshje.
3.4 Palët pranojnë se deklarimet dhe garancitë e parashikuara në nenet më sipër janë kryer në zbatim të dispozitave ligjore në fuqi dhe me qëllim angazhimin e secilës prej tyre për të lidhur këtë marrëveshje, duke i konsideruar ato të vërteta dhe të mirëqena.

Neni 4

Legjislacioni i zbatueshëm dhe zgjidhja e mosmarrëveshjeve

4.1 Kjo marrëveshje rregullohet nga legjislacioni shqiptar në fuqi.

4.2 Të gjitha mosmarrëveshjet që mund të shfaqen, direkt ose indirekt, ndërmjet palëve kontraktuese, lidhur me interpretimin, ekzekutimin, zgjidhjen apo vlefshmërinë e kësaj marrëveshjeje, palët paraprakisht duhet të diskutojnë për zgjidhjen e tyre me mirëkuptim. Nëse nuk arrihet një marrëveshje për zgjidhjen e mosmarrëveshjeve, palët mund t’i drejtohen gjykatës kompetente, sipas parashikimeve të legjislacionit në fuqi.

Unë, noteri, pas leximit të kësaj marrëveshjeje të përgatitur në 4 (katër) kopje në shqip, me zë të lartë, palëve, dhe pasi u sigurova se palët e gjejnë atë në përputhje me vullnetin e tyre të lirë, vërtetoj nënshkrimet e tyre sipas ligjit shqiptar.

(Subjekti përfitues)                                   (Subjekti që kalon të drejtat e pronësisë) 

_________________                                      ______________________________

NOTER

